Siri Pettersen

**Siri Pettersen** (født 28. oktober 1971) er en norsk tegneserieskaper og forfatter. Hun er mest kjent for fantasyseriene *Ravneringene* og *Vardari*.

Hun vokste opp i Sørreisa og Trondheim, og er i dag bosatt i Oslo.

## Tegneserier
I 2004 vant hun Sproingprisen for beste nykommer for serien *Anti-Klimaks*. Andre serier hun tegner er *Kråkene* og den episke fantasy-fortellingen *Myrktid*.

Anti-Klimaks var vinneren av Bladkompaniets tegneseriekonkurranse 2002, og som et resultat av dette ble serien trykt i bladet *Larsons gale verden* 5/2003-2/2004. I 2004 ble Anti-Klimaks-albumet *Heller mot enn for!* utgitt av Seriehuset. *Anti-Klimaks* er en humorserie med sterke politiske undertoner. Vi møter en gjeng med ungdommer som generelt er i mot det meste. De er leie av dagens samfunn og ønsker å gjøre noe med det. De er veldig ofte uenige, så det er vanskelig å få gjort noe med verden da de bruker mye tid på å krangle seg i mellom. Som Serieskaperen har sagt: *Dette er serien for deg som ønsker en annen verden.*

*Kråkene* er en tegnet novelleserie uten dialog. To episoder er publisert. En i albumet *Anti-klimaks* (2004), og en *Slagg* (2003), en antologi med Trondheimstegnerne.

## Ravneringene
*Ravneringene* er en norsk fantasyserie med norrøne røtter. Første bok i serien heter *Odinsbarn* og ble utgitt i september 2013 på Gyldendal Norsk Forlag. Boken ble tildelt Fabelprisen for 2014. Den ble også nominert til Bokhandlerprisen, Kulturdepartementets debutantpris og Bokbloggerprisen. Oppfølgeren heter *Råta* og ble publisert i oktober 2014. Den tredje og siste boka i serien, *Evna*, ble gitt ut i 2015. *Evna* ble nominert til UPrisen for 2016, Bokbloggerprisen for 2015, Bokhandlerprisen for 2015. *Evna* ble kåret til «Årets bok» av ARK Bokhandel, ble tildelt Sørlandets litteraturpris for 2016 og Havmannprisen for 2015.

*Ravneringene* er per 2023 solgt til Italia, Estland, Sverige, Finland, Polen, Brasil, Danmark, Tsjekkia, Italia, Tyskland, Russland og USA/Canada. Maipo film kjøpte filmopsjon til *Ravneringene* i oktober 2015.

## Bibliografi
* *Odinsbarn : Ravneringene 1* &ndash; fantasyroman, Gyldendal 2013
* *Råta : Ravneringene 2* &ndash; fantasyroman, Gyldendal 2014
* *Evna : Ravneringene 3* &ndash; fantasyroman, Gyldendal 2015
* *Bobla* &ndash; ungdomsroman, Gyldendal 2017
* *Antiklimaks : Heller mot enn for!* &ndash; samling tegneseriestriper, Egmont 2018
* *Jernulven : Vardari 1* &ndash; fantasyroman, Gyldendal 2020
* *Sølvstrupen : Vardari 2* &ndash; fantasyroman, Gyldendal 2023
* *Fantastisk pekebok* &ndash; pekebok, sammen med H.L. Phoenix, Kagge forlag 2023
* *Eventyrlig pekebok* &ndash; pekebok, sammen med H.L. Phoenix, Kagge forlag 2023
* *Skrekkelig pekebok* &ndash; pekebok, sammen med H.L. Phoenix, Kagge forlag 2023
* *Magisk pekebok* &ndash; pekebok, sammen med H.L. Phoenix, Kagge forlag 2023
* *Gledelig pekebok* &ndash; pekebok, sammen med H.L. Phoenix, Kagge forlag 2023

## Ravneringene-prisen

Pettersen opprettet i 2022 Ravneringene-prisen for å løfte frem ferske fantasyforfattere. Prisen omfatter et pengebeløp, mentoring, og promotering. 

Den første vinneren av prisen, som fikk 50 000 kroner, er forfatter og illustratør Helge Lee, som skriver under pseudonymet H.L. Phoenix.

## Referanser


## Eksterne lenker
* 
*Presentasjon av Siri Pettersen i Forfatterkatalogen på Forfattersentrums nettsider
* Gyldendal.no: Siri Pettersen